Maak 'n kind groot wat omgee vir ander - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak 'n kind groot wat omgee vir ander
Maak 'n kind groot wat omgee vir ander
Ons almal wil graag ons kinders sien ontwikkel tot individue met integriteit, deernis en karakter.
Die geheim is dat ons aan hulle moet wys dat ons hulle verstaan en werklik omgee, want só leer hulle maklik die lesse van liefde en karakter wat ons met hulle deel, sê kenners.
Gebruik leerbare oomblikke
Jou dissiplinestrategie is 'n belangrike hulpmiddel. Gebruik altyd die geleentheid om aan jou kind te verduidelik waarom sy gedrag verkeerd is en waarom jy hom straf.
Gebruik stories om jou kinders morele lesse te leer. Soos jy die stories van jou lewe en die wêreld om jou vertel, dra jy lesse van deug aan jou kinders oor. Besprekings daaroor is geleenthede om die regte waardes te versterk. Luister en reageer op jou kind se stories oor skool en eweknieë en help hom so om die regte ding te doen.
Ouers wat kinders wil grootmaak wat ander ondersteun, dit geniet om te gee en medelye met ander toon, moet die voorbeeld stel en duidelike lesse gee waarom medelye 'n keuse is. Vind geleenthede om betrokke te raak by maatskaplike en gemeenskapsaksies wat ook vir jou kinders toeganklik is.
Die volgende is agt maniere waarop ouers voorbeelde van medelye kan wees en hul kinders so kan leer om vir hul medemens om te gee:
Moedig medelydende eienskappe aan
Medelydende kinders stel belang in ander mense, aanvaar hulle en is nie so veroordelend nie. As jou kind hoflik teenoor 'n hulp in die kruidenierswinkel is, moet jy dit komplimenteer. Dit vereis ook dat jy vriendelik en medelydend moet wees teenoor jou kinders tydens die grootmaakproses.
Wees vriendelik in die openbaar
As jy 'n vriendelike kind wil grootmaak wat vir ander omgee, moet jy self ook so optree. Dit beteken om konsekwent te wees in die betoning van goedhartigheid (om beleefd te wees teenoor werkers en sonder vertoon hulp te verleen waar dit nodig is, ens.).
Jou kinders moet sien dat deernis en empatie in jou daaglikse handelinge en keuses 'n gevoel van vreugde, tevredenheid en vrede vir jul gesinslewe bring. Leer hulle ook dat wanneer hulle die reël oortree, daar gevolge is wat jy met regverdigheid en waardigheid sal implementeer.
Verduidelik jou optrede
Verduidelik op gepaste tye waarom jy vriendelik is en goeie dade vir ander mense doen. Dis belangik dat jou kinders verstaan ​​waarom jy doen wat jy doen en wat dit vir jou beteken.
Noem aan hulle dat dit jou laat goed voel as jy kan bydra tot ander se welsyn. Op dié wyse leer jy jou kind waarom dit belangrik is om ander te help, en dat dit julle prioriteit as gesin is om hulp te verleen waar julle kan.
Moenie skroom om dankbaarheid te betoon nie
Dit is belangrik dat jy as ouer gereeld dank betoon. Dit help kinders om te besef dat om gereeld waardering uit te spreek 'n goeie manier is om 'n gelukkige lewe te hê.
As jy dit kan vermy, moenie jou kinders in die openbaar berispe nie
Wanneer jou kind verkeerd optree, moet jy as ouer probeer om kalm te bly – veral in die openbaar, anders kan die belangrike boodskap wat jy aan jou kind probeer stuur, verdwaal in jou woede.
Roep jou kind eenkant toe in stede daarvan om hom voor 'n klomp ander kinders te vermaan. Noem aan hom dat sy optrede jou regtig teleurstel en dat jy nie nou daaroor wil praat nie aangesien jy eers moet nadink oor wat jy wil sê.
Só help jy jouself om te besin en demonstreer jy ook dié goeie eienskap aan jou kind. Om tyd te neem om na te dink oor wat jy vir jou kind wil sê sonder om hom voor ander te verneder, is van kritieke belang.
Betoon altyd empatie
Jou kinders gaan dikwels fouteer. Toon empatie, selfs wanneer jy dissipline uitoefen. Moenie dadelik gereed wees om straf uit te deel nie – selfs al vind jy uit jou kind stamp aan ander. Vra eers waarom hy gevoel het dat dit nodig was.
Sodra jou kind voel dat hy gehoor word en dat hy nie hoef te verdedig waarom hy iets gedoen het nie, kan jy hom vra of hy nie anders kon opgetree het nie.
Lees saam met jou kinders
Navorsing toon dat vier- tot sesjariges wat boeke lees oor karakters wie se lewens heel anders kan wees as hulle eie, meer medelydend en oop is vir ander se ervarings.
Deur saam met jou kinders te lees, help jy hulle om empatie te hê. Hulle leer om te begryp dat ander mense se geestelike toestand, gedagtes, oortuigings en voorkeure kan verskil van hul eie, en dit onderstreep empatie.
Besef dat dit lank kan neem
Die aankweek van medelye kan lank neem. Jy as ouer sal jouself dikwels moet herhaal. Dit is 'n kwessie van konsekwent wees in jou optrede, presies wees in jou ouerskap en bewus wees van die feit dat dit baie jare kan neem voordat jou lesse begin vrugte afwerp.